רוי הצ'ימורה

רוי הצ'ימורה (ביפנית: 八村 塁; נולד ב-8 בפברואר 1998) הוא כדורסלן יפני המשחק בקבוצת לוס אנג'לס לייקרס מליגת ה-NBA, בעמדת הפאוור פורוורד.

נעורים וקריירת מכללות
הצ'ימורה נולד בעיר טויאמה שביפן, לאם יפנית ואב בניני. בשנת 2013, בגיל 16, הוביל את קבוצת הכדורסל של "תיכון מייסיי" אשר בסנדאי לזכייה באליפות התיכונים של יפן, כשקלע 32 נקודות במשחק הגמר. בשנתיים הבאות זכה עם הקבוצה פעמיים נוספות באליפות התיכונים, כולל תצוגה של 34 נקודות ו-19 ריבאונדים במשחק הגמר של עונת 2014/2015.

בשנת 2016 עבר הצ'ימורה לארצות הברית, לקראת לימודיו באוניברסיטת גונזגה שבמדינת וושינגטון. כשחקן קבוצת הכדורסל של האוניברסיטה, ב-16 במרץ 2017 שותף לדקה אחת במשחק מול אוניברסיטת המדינה של דקוטה הדרומית, ובכך הפך לשחקן היפני הראשון אי פעם אשר משתתף בטורניר אליפות המכללות בכדורסל. במהלך עונתו הראשונה בגונזגה מיעט לשחק, וקלע 2.6 נקודות למשחק בלבד, בזמן שקבוצתו העפילה לגמר טורניר המכללות לראשונה בתולדותיה.

בעונת 2017/2018 הציג שיפור משמעותי ושימש כ"שחקן השישי" של הקבוצה, עם ממוצעים של 11.6 נקודות ו-4.7 ריבאונדים מהספסל. בעונתו השלישית הפך לקלעי המוביל של גונזגה, עם 19.7 נקודות למשחק, ולצד ברנדון קלארק הוביל את הקבוצה לשלב רבע גמר טורניר אליפות המכללות (NCAA Elite Eight), בפעם הרביעית בלבד בתולדות המועדון. במשחק שמינית הגמר קלע הצ'ימורה 22 נקודות, אך קבוצתו הפסידה מול אוניברסיטת טקסס טק בתוצאה 69–75. בסיום העונה זכה בתואר השחקן המצטיין של המחוז המערבי (WCC Player of the Year), ונבחר לחמישיית העונה של ליגת המכללות (First-team All-American).

קריירת משחק ב-NBA
בדראפט ה-NBA 2019 נלקח הצ'ימורה בבחירה התשיעית, על ידי וושינגטון ויזארדס. בכך הפך ליפני השני אי פעם אשר נבחר בדראפט ה-NBA, אחרי יסוטאקה אוקיאמה, אשר נלקח בבחירה ה-171 של דראפט 1981. לאורך עונתו הראשונה בוושינגטון פתח הצ'ימורה בכל 48 המשחקים בהם שותף, רשם ממוצעים של 13.5 נקודות ו-6.1 ריבאונדים למשחק, ונבחר לחמישיית הרוקיז השנייה של העונה.
בעונתו השנייה לא פתח במשחקים הראשונים של הוויזארדס עקב דלקת עיניים. במשחקו הראשון בעונה הסדירה קלע רוי 17 נקודות, מסר 3 אסיסטים ולקח 5 ריבאונדים בהפסד קבוצתו לשיקגו בולס.

נבחרת יפן
בשנת 2013 השתתף הצ'ימורה בטורניר אליפות אסיה עד גיל 16, כחבר נבחרת יפן, והוביל אותה לזכייה במדליית הארד עם ממוצעים של 22.8 נקודות, 12.6 ריבאונדים ו-2.8 חסימות למשחק. שנה לאחר מכן, בטורניר גביע העולם בכדורסל עד גיל 17, הוביל את כל השחקנים המשתתפים עם ממוצע של 22.6 נקודות למשחק. בגביע העולם בכדורסל עד גיל 19 לשנת 2017 שוב היה השחקן המוביל של נבחרתו, וסיים במקום השני בטורניר בממוצע נקודות למשחק (20.6), ובמקום השלישי בממוצע ריבאונדים למשחק (11.0).

לקראת טורניר מוקדמות גביע העולם בכדורסל 2019, אשר נערך בשנים 2018–2019, הצטרף הצ'ימורה לנבחרת יפן הבוגרת. בארבעת המשחקים בהם שותף בטורניר קלע 21.5 נקודות בממוצע למשחק עבור נבחרתו, אשר העפילה לגביע העולם עם מאזן של 8 ניצחונות ו-4 הפסדים. בטורניר גביע העולם עצמו קלע הצ'ימורה 13.3 נקודות בממוצע למשחק, אך נבחרתו סיימה במקום ה-31 בלבד (מתוך 32 נבחרות).

סטטיסטיקות הקריירה
בליגת המכללות
 עונה קבוצה משחקים חמישייה דקות % מהשדה % משלוש % מהקו ריבאונדים אסיסטים חטיפות חסימות נקודות  אוניברסיטת גונזגה 28  0  4.6  0.528  0.286  0.542  1.4  0.1  0.2  0.1  2.6  אוניברסיטת גונזגה 37  2  20.7  0.568  0.192  0.795  4.7  0.6  0.5  0.5  11.6  אוניברסיטת גונזגה 37  37  30.2  0.591  0.417  0.739  6.5  1.5  0.9  0.7  19.7  102  39  19.7  0.579  0.316  0.746  4.4  0.8  0.6  0.5  12.1

בעונה הסדירה של ה-NBA
 עונה  קבוצה  משחקים  חמישייה  דקות  % מהשדה  % משלוש  % מהעונשין  ריבאונדים  אסיסטים  חטיפות  חסימות  נקודות  	 וושינגטון	 48  48  30.1  0.466  0.287  0.829 6.1 1.8 0.8 0.2  13.5 	 וושינגטון	 57 57 31.5 0.478  0.328  0.770  5.5  1.4  0.8 0.1  13.8 	 וושינגטון	 42  13  22.5  0.491 0.447 0.697  3.8  1.1  0.5  0.2  11.3 	 וושינגטון	 30  0  24.3  0.488  0.337  0.759  4.3  1.2  0.4  0.4 13.0 	 ל.א. לייקרס	 33  9  22.4  0.485  0.296  0.721  4.7  0.7  0.2  0.4 9.6 קריירה   210  127  26.9  0.480  0.347  0.770  5.0  1.3  0.6  0.2  12.5

בפלייאוף ה-NBA 
 עונה  קבוצה  משחקים  חמישייה  דקות  % מהשדה  % משלוש  % מהעונשין  ריבאונדים  אסיסטים  חטיפות  חסימות  נקודות  	 וושינגטון	 5  5 34.6 0.617 0.600 0.583  7.2 1.0 0.4  0.2  14.8 	 ל.א. לייקרס	 16 1  24.3  0.557  0.487  0.882 3.6  0.6  0.5 0.3 12.2 קריירה   21  6  26.7  0.573  0.519  0.804  4.5  0.7  0.5  0.2  12.8

קישורים חיצוניים



הערות שוליים

קטגוריה:כדורסלנים יפנים
קטגוריה:כדורסלני אוניברסיטת גונזגה
קטגוריה:בחירות דראפט של וושינגטון ויזארדס
קטגוריה:כדורסלני וושינגטון ויזארדס
קטגוריה:נושאי דגל יפן באולימפיאדה
קטגוריה:יפנים שנולדו ב-1998
קטגוריה:כדורסלנים יפנים באולימפיאדת טוקיו (2020)